Eiropas IĪT pārkāpumu novērošanas centrs un Komisija ir arī uzsākuši Īstenošanas datubāzes (EDB) un COPIS integrācijas projektu, kas sniedz iespēju tiesību subjektiem to AFA iekļauto informāciju nosūtīt attiecīgajām dalībvalsts muitas administrācijām elektroniski, izmantojot risinājumu no EDB uz COPIS (sk. 4.1. punktu “Partnerības veidošana ar Eiropas IĪT pārkāpumu novērošanas centru”).

Jaunā Regula (ES) Nr. 608/2013 par muitas darbu IĪT īstenošanā tika pieņemta 2013. gada 12. jūnijā, un to sāka piemērot no 2014. gada 1. janvāra.

Minētā projekta grupa secināja, ka pašlaik procedūra ir jāpiemēro, pilnībā izmantojot tās potenciālu, turklāt tas jādara saskaņoti.

2.2. Muitas riska pārvaldības stiprināšana

Muitas riska pārvaldības stiprināšanas kontekstā jānorāda, ka prasība regulāri sniegt atbilstīgu informāciju par risku un muitas kontroli IĪT jomā vienotā Muitas riska pārvaldības sistēmā (CRMS) ir devusi rezultātus — dalībvalstis, izmantojot parasto riska informācijas veidlapu (RIV) un ziņojot par jaunām tendencēm un preču izņemšanas gadījumiem, ir apmainījušās ar informāciju par risku 224 reizes 2014. gadā, 228 reizes 2015. gadā un 358 reizes 2016. gadā, un tas nepārprotami liecina par augošu tendenci.

Projekta grupa “Muita 2020” sagatavoja ziņojumu par tādu RIV analīzi, kuras izdotas par viltotām precēm un nosūtītas CRMS 2014. gadā. Minētajā ziņojumā atspoguļotas tādas jaunās tendences saistībā ar viltotām precēm, kas konstatētas, izmantojot informāciju, kas sniegta attiecīgajās RIV, kuras izdotas 2014. gadā par viltošanas riskiem. Ziņojums ir pieejams CRMS jaunumu sadaļā (tikai muitas dienestiem).

Laikposmā no 2013. līdz 2017. gadam noteiktās prioritātes, saistībā ar kurām dalībvalstis bija pieņēmušas lēmumus veikt darbības prioritārajās kontroles jomās (PKJ), galvenokārt attiecās uz cigaretēm/tranzītu, divējāda lietojuma precēm un ieročiem. Neviena prioritāte neattiecās uz IĪT pārkāpumiem.

Resursu trūkuma dēļ konkrētu vienotu riska kritēriju izstrāde līdz šim nav notikusi.

Attiecībā uz kopīgām muitas operācijām (KMO) IĪT jomā jānorāda, ka laikposmā no 2014. līdz 2017. gadam dalībvalstis sadarbībā ar Komisiju vai Komisija organizēja piecas šādas operācijas. Operācija ERMIS 2014. gadā tika organizēta tāpēc, lai pievērstu uzmanību sūtījumiem, kas ES nonāk pa pastu no trešām valstīm. Operāciju veica Grieķijas muitas administrācija un OLAF, un tajā bija iesaistīti muitas eksperti no dažādām dalībvalstīm un trešām valstīm. Operācija REPLICA, kas arī tika veikta 2014. gadā Āzijas un Eiropas sanāksmes (ASEM) ietvaros, bija vērsta pret viltotu preču importu pa jūru. Operāciju koordinēja OLAF, un tajā piedalījās visas ES dalībvalstis, Norvēģija, Šveice un citi ASEM starptautiskie partneri, kā arī Interpols, Eiropols un Pasaules Muitas organizācija (PMO). Operācija Wafers 2016. gadā bija vērsta pret viltotiem pusvadītājiem, kurus Eiropas Savienībā importēja no Ķīnas un Honkongas (Ķīnā) pa pastu vai izmantojot kurjerpastu. Operāciju koordinēja Nīderlandes muitas dienesti un OLAF, tajā piedalījās 12 dalībvalstis, un to atbalstīja Eiropols. Operācija RENEGADE tika organizēta ASEM ietvaros kā daļa no tās kopīgajiem centieniem cīņā pret viltotām precēm. Operāciju koordinēja OLAF, un tā bija vērsta jo īpaši pret viltotu auto rezerves daļu starptautisko tirdzniecību, izmantojot jūras konteinerus. Operācija JOC POSTBOX 2017. gadā, ko vadīja Beļģijas, Vācijas un Zviedrijas muitas dienesti, īstenojot pasākumu “Muita pret noziedzību internetā” Muitas sadarbības jautājumu darba grupas darbības ietvaros, bija vērsta uz cīņu pret krāpšanu ar akcīzes nodokli un viltotu preču, narkotiku un ieroču nelikumīgu tirdzniecību, izmantojot pasta un kurjerpasta sūtījumus.

3. Cīņa pret tādu preču tirdzniecību, ar kurām pārkāpj IĪT, visā starptautiskajā piegādes ķēdē

3.1. Sadarbības stiprināšana ar galvenajām izcelsmes, tranzīta un galamērķa valstīm

3.1.1. Ķīnas Tautas Republika

Komisija un Ķīnas Muitas galvenā pārvalde (ĶMGP) 2014. gada 16. maijā parakstīja atjaunotu rīcības plānu par ES un Ķīnas muitas sadarbību IĪT jomā (2014–2017), kas bija viena no prioritātēm ES un Ķīnas stratēģiskajā satvarā par muitas sadarbību (2014–2017), kuru puses arī parakstīja tajā pašā dienā. Tas deva iespēju atjaunot operatīvo sadarbību starp Komisijas dienestiem un ES 16 jūras ostu un lidostu pārstāvjiem, no vienas puses, un ĶMGP un Ķīnas 11 vietējo muitas iestāžu pārstāvjiem, no otras puses.

Finansiāls un loģistikas atbalsts galvenokārt tiek nodrošināts, īstenojot ES galveno programmu IĪT jomā (“IP Key” programmu), ko pārvalda ITSB/EUIPO.

Attiecīgajā periodā ES un Ķīnas darba grupa saistībā ar muitas darbu IĪT īstenošanas jomā tikās sešas reizes, lai diskutētu par visām pamatdarbībām:

- 1. pamatdarbība: preču izņemšanas gadījumu statistikas kopīga analīze, lai noteiktu galvenās tendences un riskus;

- 2. pamatdarbība: uzmanības pievēršana augsta riska sūtījumiem nozīmīgākajās ostās;

- 3. pamatdarbība: sadarbības veicināšana starp muitas un citām tiesībaizsardzības aģentūrām un iestādēm, lai pārtrauktu ražošanu un likvidētu izplatīšanas tīklus;

- 4. pamatdarbība: partnerību kopīga izveide ar uzņēmējiem ES un Ķīnā;

- 5. pamatdarbība: zināšanu un pieredzes apmaiņa par IĪT īstenošanas politiku un praksi.

Pieņemot rīcības plānu 2014.–2017. gadam, sākās jauns posms ES un Ķīnas muitas sadarbībā IĪT īstenošanas jomā. Sadarbība ir kļuvusi praktiskāka, un ir ņemta vērā pieredze, kas gūta, īstenojot iepriekšējo sadarbības shēmu. Ir izstrādāti vairāki praktiski risinājumi, un ir ievērojami pilnveidoti darba mehānismi.

ES un Ķīna 2017. gada 2. jūnijā parakstīja jaunu Stratēģisko satvaru par muitas sadarbību 2018.–2020. gadā. Jaunais Rīcības plāns par muitas sadarbību IĪT jomā 2018.–2020. gadā, kas tiek izstrādāts pašlaik, ir daļa no šā jaunā stratēģiskā satvara.